РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/4-25

22. јануар 2025. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 21. ЈАНУАРА 2025. ГОДИНЕ

Седница је почела у 10:00 часова.

Седницом је председавала Невена Ђурић, председница Одбора.

Седници су присуствовали: Јадранка Јовановић, Лепомир Ивковић, Небојша Бакарец, Наташа Јовановић, Марко Атлагић, Невена Ђурић, Љубица Вранеш, Дуња Симоновић Братић, Акош Ујхељи, Сања Јефић Бранковић, Јован Јањић, Бранко Миљуш, Ивана Роквић, Радомир Лазовић, чланови Одбора.

Седници је присуствовао Душан Марић, заменик члана Одбора.

Пре преласка на утврђивање дневног реда, председавајућа је констатовала да седници присуствује 15 народних посланика и да су испуњени услови за рад и пуноважно одлучивање.

Подсетила је чланове да је потребно да се придржавају времена за расправу у складу са чланом 75. Пословника Народне скупштине.

Народни посланик Бранко Миљуш изнео је Предлог за допуну дневног реда тачком:

1. **Предлог да се одбаци листа кандидата и листа овлашћених предлагача за избор за чланове Савета РЕМ – а.**

У образложењу овог предлога, навео је како се избор за чланове Савета РЕМ – а не води у складу са законом као ни предвиђеним процедурама. Навео је како 32 од укупно 121 предлагача нема законом предвиђене услове да предложи кандидате за чланове Савета Регулатора, као и то да половина предложених кандидата (17 од 34) не испуњава законом прописане услове за кандидатуру. Додаје да је Министарство информисања и телекомуникација 16. децембра 2024. године издало тумачење закона како бивши чланови Савета РЕМ – а могу бити поново изабрани, што није у складу са законом.

Одбор је одбио (четири „за“, нема „против“, нема уздржаних, 11 „није гласало“) Предлог измене дневног реда.

 Народни посланик Радомир Лазовић изнео је Предлог за допуну дневног реда следећим тачкама:

1. **Предлог да се одбаци Листа кандидата и листа овлашћеног предлагача за избор за чланове Савета РЕМ – а којег предлаже Заштитник грађана, Повереник за равноправност и Повереник за приступ информацијама од јавног значаја.**

У образложењу наводи како у само 2 од 9 група овлашћених предлагача не постоји директно кршење закона, као и да се слаже са излагањем колеге Миљуша. Наводи да Стевицу Смедеревца треба дисквалификовати из процеса због тога што је тренутно већ запослен у РЕМ – у и, због чега нема законског основа да учествује у овом процесу, као и због тога што он не може да пружи непристрасан надзор над инситуцијом у којој је био запослен и да је јасно да он у овом случају има сукоб интереса.

Одбор је одбио (три „за“, нема „против“, један „уздржано“, једанаест „није гласало“) Предлог измене дневног реда.

|  |  |
| --- | --- |
|  |  |
|  |  |

|  |  |
| --- | --- |
|  |  |

1. **Предлог да се одбаци Листа кандидата и листа овлашћеног предлагача за избор за чланове Савета РЕМ – а којег предлажу универзитети акредитовани у РС.**

У образложењу наводи то да је кандидат Милорад Вукашиновић био члан Савета РЕМ – а и да Закон о електронским медијима експлицитно наводи да појединци који су чланови Савета РЕМ – а не могу поново бити изабрани. Додаје како је Министарство информисања и телекомуникација издало правно тумачење последњег дана овог процеса, те оно не може бити примењиво. Наводи како је кандидат Зоран Јевтовић уредник СНС часописа „Напредак“ и поставља питање да ли је власт имала неког другог да предложи уместо човека за којег је очигледно да је противзаконито у овом процесу. Упутио је критику како није требало прихватити Мегатренд универзитет као званичног предлагача.

Одбор је одбио (три „за“, нема „против“, нема уздржаних, дванаест „није гласало“) Предлог измене дневног реда.

|  |  |
| --- | --- |
|  |  |

1. **Предлог да се одбаци Листа кандидата и листа овлашћеног предлагача за избор за чланове Савета РЕМ – а којег предлажу удружења издавача електронских медија.**

У образложењу наводи како овлашћени предлагач Привредна комора Србије не може бити сматран легитимним предлагачем према Закону о електронским медијима, због тога што, према закону, свако правно лице мора да буде члан. Такође, Асоцијација Радио – телевизије Србије не испуњава законски захтев за директно представљање најмање 30 медија и није достављен доказ о поседовању потребних лиценци. Што се тиче кандидата, Тања Војводић Митровић нема потребно искуство везано за медије, као ни Јована Витез.

Одбор је одбио (четири „за“, нема „против“, нема уздржаних, једанаест „није гласало“) Предлог измене дневног реда.

1. **[Предлог да се одбаци Листа кандидата и листа овлашћеног предлагача за избор за чланове Савета РЕМа којег предлажу удружења новинара.](http://10.200.50.110/zasProgramEditListKom.jsf)**

У образложењу наводи како у овој групи предлагача постоје ГОНГО организације, попут организација које су предложиле кандидате Дејана Вука Станковића и Петра Кочића, а које морају имати најмање 300 чланова који су платили чланарину и морају бити регистровани најмање 3 године пре јавног позива за номинације. Укупно 3 удружења медија имају испуњене ове услове и то су НУНС, УНС и Независно удружење новинара Војводине. Истакао је и то да сумња у непристрасност предложених кандидата.

Одбор је одбио (четири „за“, нема „против“, нема уздржаних, једанаест „није гласало“) Предлог измене дневног реда.

1. **[Предлог да се одбаци Листа кандидата и листа овлашћеног предлагача за избор за чланове Савета РЕМ - а којег предлажу удружења филмских, драмских, сценских и удружења композитора](http://10.200.50.110/zasProgramEditListKom.jsf).**

У образложењу наводи како треба кренути од листе предлачага и указује на то да један од предлагача – Мећународни музички центар *„*Maestro International“ не испуњава критеријуме дефинисане чланом 12. Закона о електронским медијима и истиче да су они фокусирани на музичко образовање и организацију концерата. Такође, наводи да се Удружење наставника музичке културе Србије такође бави наставницима у овој области, што говори да оно не може бити легитиман предлагач. Додаје како кандидаткиња Леонтина Пат не може бити неко чија експертиза говори о томе да би требало да буде чланица Савета РЕМ – а. Наводи како је извршен притисак на организације да подрже ове кандидатуре и да се у овом случају тиме бавила Оливера Зекић.

Одбор је одбио (три „за“, нема „против“, нема уздржаних, дванаест „није гласало“) Предлог измене дневног реда.

1. **[Предлог да се одбаци Листа кандидата и листа овлашћеног предлагача за избор за чланове Савета РЕМа којег предлажу национални савети националних мањина](http://10.200.50.110/zasProgramEditListKom.jsf).**

У образложењу наводи информацију да се на састанку коалиције Ана Брнабић договарала са Националним саветом мађарске националне мањине да они предложе кандидате а да остали национални савети подрже ове кандидатуре, у чему се огледа очигледан притисак власти и утицај на процес номинација. Наводи како је кандидат Иштван Боџони у директном сукобу интереса због својих веза са РТВ „Панон“.

Одбор је одбио (три „за“, један „против“, нема уздржаних, једанаест „није гласало“) Предлог измене дневног реда.

1. [**Предлог да се одбаци Листа кандидата и листа овлашћеног предлагача за избор за чланове Савета РЕМ - а којег предлажу цркве и верске заједнице**](http://10.200.50.110/zasProgramEditListKom.jsf)**.**

У образложењу наводи како је СПЦ доставила писмо сагласности за своје кандидате, док Римокатоличка црква, Исламска заједница и Јеврејска верска заједница то нису учиниле, чиме је нарушена и транспарентност и формалност овог поступка. Даље, навео је како кандидаткиња Снежана Миљковић није доставила оверену диплому, док Сања Анђелковић представља контроверзну особу која је била отпуживана за говор мржње, посебно према Ромима.

Одбор је одбио (три „за“, нема „против“, нема уздржаних, 12 „није гласало“) Предлог измене дневног реда.

Народна посланица Ивана Роквић изнела је Предлог за допуну дневног реда тачком:

1. **[Предлог да се поништи Листа кандидата и листа овлашћених предлагача за избор за чланове Савета РЕМ - а](http://10.200.50.110/zasProgramEditListKom.jsf).**

Образложила је да, с обзиром на то да су ове номинације пратиле озбиљне процедуралне непријатности и сукоби интереса, нерелевантне стручности кандидата као и неиспуњавање законских критеријума, Народни покрет Србије захтева да се цео процес поништи. Наводи како је незаконито одобрено да предлагачи кандидата за чланове РЕМ – а буду организације које не испуњавају ни минималне законске критеријуме нужне да би једна организација била предлагач. Такође наводи како су незаконито одобрене кандидатуре особама које не испуњавају законске критеријуме прописане Правилником о избору кандидата и да од 34 одобрених кандидата чак 17 не испуњава критеријуме. Наглашава како за све наведено постоје докази и упозорава на то да ће све то остати забележено, стога позива чланове Одбора да гласају за одбацивање овог процеса.

Одбор је одбио (четири „за“, нема „против“, нема уздржаних, 11 „није гласало“) Предлог измене дневног реда.

На предлог председавајуће, чланови Одбора су гласањем (дванест „за“, три „против“, нема уздржаних,) усвојили следећи

**Д н е в н и р е д:**

1. **Разматрање предлога председника Одбора Невене Ђурић за организовање Јавног слушања на тему: „Јавни разговор са предложеним кандидатима за чланове Савета Регулаторног тела за електронске медије.“**

**ПРВА ТАЧКА ДНЕВНОГ РЕДА:** Разматрање предлога председника Одбора Невене Ђурић за организовање Јавног слушања на тему: „Јавни разговор са предложеним кандидатима за чланове Савета Регулаторног тела за електронске медије.“

Председница Одбора, Невена Ђурић, обавестила је чланове да су у току јучерашњег дана одржани састанци са седам овлашћених предлагача, који су предложили више од два кандидата, а на којима су представници тих овлашћених предлагача договорили или гласањем утврдили коначан предлог два кандидата за сваког овлашћеног предлагача. Такође, обавестила је чланове Одбора о томе да је служба Одбора доставила белешке са 7 одржаних састанака путем електронске поште, а коначна листа кандидата објављена је на интернет презентацији Народне скупштине у складу са чланом 14. став 2. Закона о електронским медијима.

Образложила је Предлог који су чланови Одбора добили путем електронске поште и подсетила на то да је чланом 83. и чланом 84. Пословника Народне скупштине прописано да у оквиру остваривања контролне функције Народне скупштине Одбори могу организовати Јавна слушања. С обзиром да је Законом о електронским медијима предвиђено да се у року од 15 дана одржи разговор са 18 кандидата, у циљу транспарентности процеса и укључивања шире јавности у процедуру, предложила је да се, уместо седнице Одбора, одржи Јавно слушање на које би били позвани и представници свих овлашћених предлагача који би могли да учествују у дискусији, додајући да би се по први пут разговор са кандидатима одржао у форми Јавног слушања.

У име Одбора за културу информисање, упутила је позив представницима ОЕБС – а, делегације ЕУ у Републици Србији као и Амбасаде Краљевине Норвешке на Јавно слушање које ће се одржати 23. јануара 2025. године.

Небојша Бакарец је истакао да подржава предлог за одржавање Јавног слушања и указао да је то део законске процедуре. Навео је и то да су у овом случају „напади опозиције теорије завере“ и упутио критику представницима опозиције због тога што је њих четворо, од укупно шесторо представника опозиције у Одбору за културу и информисање, присутно на седници, додајући како то значи да опозиција није јединствена с обзиром на то да Демократска странка штрајкује, док остали представници опозиције то не чине. Додаје и да је изнет низ неистина против државе, као и то како је приметан утицај страних служби у самој држави, потом и у Народној скупштини и самом Одбору. Истиче и то како нема ништа против тога што се на листи налази низ антисрпских кандидата, наводећи као пример Родољуба Шабића – који више није на листи – али и Жељка Хубача и Сњежану Миливојевић. Као одговор на наводе представника опозиције о ГОНГО организацијама, истакао је да је главна ГОНГО организација НВО ЦРТА, која је медиј и има медиј који се зове Истиномер, такође, наводи и то да је трећина средстава ЦРТЕ финансирана од стране Шведске, чиме она активно ради против Републике Србије. Изјавио је како је опозиција исказала мржњу према Српској православној цркви, додајући како нико не може да натера Католичку цркву да да свој предлог као и то да она – као и све остале верске заједнице – има право да не да свој предлог кандидата и да то не чини предлог СПЦ мањкавим.

Наташа Јовановић навела је да је све јасно што се тиче листе кандидата, али да мора да се осврне на данашње предлоге за допуну дневног реда упућених од стране представника опозиције. Истакла је да члан 53. Устава Републике Србије сваком човеку, који је пунолетан и има изборно право, даје могућност да буде биран на било коју јавну функцију, у складу са законом, ако постоје услови за његов избор. Навела је како сви кандидати који су појединачно оспоравани на данашњој седници испуњавају те услове, као и то да имају потпуни легитимитет, потребно знање и образовање. Осудила је то што се оспорава легитимност кандидата Милорада Вукашиновића. Додала је и то како је на госпођу Оливеру Зекић вршен притисак да се додели пета фреквенција „њиховој тајкунској телевизији“ а да када се то није десило не ваљају ни Милорад Вукашиновић, ни Стевица Смедеревац. Навела је како се због спинова опозиције огласило и Министарство информисања и телекомуникација.

Ивана Роквић истакла је да Народни покрет Србије Мирослава Микија Алексића захтева од Одбора да прекине све манипулације у вези са избором чланова РЕМ – а и да поништи комплетан „овај циркус од процеса“. Даље, наводи како Одбор користи „читаву мрежу измишљених организација“ како би исте биле лажни предлагачи кандидата, од којих су неки такође лажни кандидати. Додаје и то да, с обзиром на то да Народна скупштина више нема право да предлаже кандидате за чланове Савета РЕМ – а, измишљене су те организације како би оне „измислиле“ ове кандидате и осигурале контролу режима над РЕМ – ом. Наводи како је незаконито одобрено да предлагачи кандидата за чланове Савета РЕМ – а буду организације које не испуњавају ни минималне законске критеријуме нужне да би једна организација била предлагач, упутивши оштру критику томе што је један од овлашћених предлагача Мегатренд универзитет, за којег наводи да је лажни универзитет. Истакла је да тиме што је су за предлагаче чланова Савета РЕМ – а прихваћена удружења и организације које не могу имати статус овлашћеног предлагача, прописаног чланом 12. Закона о електронским медијима, цео процес избора чланова Савета РЕМ – а у старту је контаминиран и учињен незаконитим. Упутила је критику на рачун избора кандидата, истичући да је уместо Сњежане Миливојевић – професорке Факултета политичких наука и једног од највећих експерата за медије у нашој земљи, изабран Дејан Вук Станковић – као „аналитичар прорежимских медија“. Наводи како Уједињени ТВ експерти, који су кандидовали Дејана Вука Станковића, не постоје нигде на интернету, као и то да Професионално удружење новинара Србије има једва 3 објаве на свом сајту за непуних годину дана и као највећи проблем истиче то да је ово удружење само навело информацију да има 165 чланова, подсећајући да је услов да би нека огранизација била овлашћени предлагач тај да има најмање 300 чланова. Критикује и то што је кандидат Милорад Вукашиновић већ члан РЕМ – а, док је кандидат Стевица Смедеревац актуелни помоћник директора РЕМ – а и начелник Службе за надзор и анализу у РЕМ – у. Када се ради о кандидаткињи Леонтини Пат, истиче како је она неколико пута јавно подржала Српску напредну странку и да је ауторка песама које СНС користи у својим кампањама.

Радомир Лазовић наводи како је цео овај процес избора чланова Савета РЕМ - а на сваки начин нелегитиман, од тога да су предлагачи удружења и институције које су или непостојеће или нису законски адекватне или су на њих вршени политички утицаји. Исто тако, већина кандидата који су предложени у овом процесу нема законску позадину која би могла да омогући да они буду легитимни кандидати. Истиче како сам овај процес не води ка независном РЕМ – у, као и то да је ово једна од најважнијих одлука која ће оставити траг у наредним годинама. Упутио је критику на рад Радне групе за испуњавање ОДИХР препорука. Осврнувши се на изјаву народног посланика Бакареца, у којој је искористио термин „завера“, наводи како није у питању завера, већ је у питању „отета држава“ – то значи да држава и институције само личе као да постоје.

Бранко Миљуш наводи како је потпуно јасно да је читав овај процес превара и да он заправо треба да обезбеди то да се РЕМ не меша у свој посао. То је довело до тога да су телевизије претворене у „машине за млевење меса“ режимских неистомишљеника. Истиче да сви који се праве да то не виде крше члан 10. Закона о електронским медијима. Наводи да је и, као највећа организација која се бави процесом приступања Србије ЕУ, Национални конвент поручио да ово не би требало да се дешава, као и да исти став имају бројна струковна удружења – нека од њих најављују и тужбе против оних који су очигледно фалсификовали неке документе да би могли да предложе неког кандидата. Наводи како сви који су одбили предлог за одбацивање овог процеса са умишљајем крше закон и газе сопствену заклетву коју су дали Народној скупштини Републике Србије.

Дуња Симоновић Братић је истакла да се нада како ће претње које су данас упућене чути и представници ЕУ, поготово господин Копман, будући да се ово у ЕУ зове „hate speech“.

Небојша Бакарец се осврнуо на изјаве представника опозиције везане за корупцију, превару и кршење заклетве и навео како је Ивана Роквић била чланица десничарског покрета „Левијатан“ до 2018. године, наводећи као референцу чланак листа „Курир“ из 2018. године. Даље, наводи како је Бранко Миљуш подржавао председника Републике, Александра Вучића до 2017. године када је био главни и одговорни уредник недељника блиског СНС – у „Експрес“. Додаје да је Радомир Лазовић директно кршио закон лажно се представљајући као радник у култури и дизајнер.

Председница Одбора, Невена Ђурић, истакла је како је сва документација везана за процес потпуна и сва удружења и организације су под пуном кривичном и материјалном одговорношћу доставила потребну документацију.

Одбор је већином гласова (једанаест „за“, нема „против“, нема уздржаних, један „није гласао“) усвојио предлог председника Одбора Невене Ђурић за организовање Јавног слушања на тему „Јавни разговор са предложеним кандидатима за чланове Савета Регулаторног тела за електронске медије“.

Обавестила је да ће Одбор, након Јавног слушања, имати још једну седницу – која ће се одржати након јавног слушања у четвртак, због достављања Извештаја Народној скупштини у складу са Пословником Народне скупштине, који мора бити упућен са седнице Одбора.

Седница је завршена у 11,05 часова.

СЕКРЕТАР ПРЕДСЕДНИК ОДБОРА

 Дана Гак Невена Ђурић